Salget hos det nordvestjyske bryghus rundede i senestes regnskabsår 43,1 mio. kroner, hvilket er 4,6 mio. kroner mere end sidste år. Overskuddet endte på 920.000 kroner efter afskrivninger. Resultatet er bedre end forventet, lyder det fra ledelsen. - Vi har brugt 1,6 millioner kroner på investeringer som budgetteret. Herudover er der investeret en million kroner på at skifte fustager, som er finansieret over driften, fortalte bryggeridirektør Aage Svenningsen de 1.400 fremmødte aktionærer på generalforsamling i Thy Hallerne lørdag. Det er femte år i træk, at bryggeriet har sorte tal på bundlinjen og det skyldes blandt andet produktudvikling. Bryggeriet har de seneste to år lanceret 25 nye øl. - Hvis vi skal overleve som bryghus, er det vigtigt, at vi fortsætter med at udvikle nye specialøl til markedet. I dag udgør specialøl cirka 15% af det totale marked. Udviklingen viser, at satsningen på specialøl og Økologisk Øl er helt rigtigt for Thisted Bryghus. Jeg er ikke i tvivl om, denne udvikling vil fortsætte, da interessen for specialøl aldrig har været større, slog Aage Svenningsen fast.

Referat:
Der er gode penge i de gyldne dråber. Thisted Bryghus kunne i det seneste regnskabsår notere sig en omsætningsrekord.